ဘရှိန်

ဦးဘရှိန် (၂၂ ဩဂုတ် ၁၉၄၆ မွေးဖွား) သည်  ရခိုင်လူမျိုး တရားလွှတ်တော် ရှေ့နေ နှင့်  နိုင်ငံရေးသမား တစ်ဦး ဖြစ်သည်။သူသည် ရခိုင်တိုင်းရင်းသားများပါတီ ဦးဆောင်တည်ထောင်သူဖြစ်ပြီး  ယင်းမတိုင်မီက  ရွေး ကောက်ပွဲ ၂ကြိမ် ဆက်တိုက် အနိုင်ရအမတ်တစ်ဦး လည်းဖြစ်ခဲ့သည်။  

 ငယ်ဘဝ နှင့် ပညာရေး 
ဦးဘရှိန် သည် ရခိုင်ပြည်နယ်၊ကျောက်ဖြူမြို့နယ်၊ကင်းတိုက်နယ်၊ပင်လယ်နားရွာမှ ဇာတိသား ဖြစ်သည်။၎င်းအား အဖ ဦးကြာထွန်းအောင် နှင့် အမိ ဒေါ်ယိုင်နုဖြူ တို့က ၁၉၄၆ ခုနှစ် ဩဂုတ် ၂၂ ရက် တွင်  မွေးဖွားခဲ့ပြီး မွေးချင်း ၄ ဦး အနက် ဒုတိယသား ဖြစ်သည်။

ငယ်စဥ်အခါက ပညာရေးကို ရမ်းဗြဲမြို့နယ်၊လေးတောင်တိုက်နယ်၊နဂါးရွာရှိ မူလတန်းကျောင်းတွင် စတင်  သင်ကြားခဲ့သည်။ထို့နောက် ရမ်းဗြဲမြို့နယ်၊ ဇရပ်ပြင်ရွာ စာသင်ကျောင်း၊ ကျောက်ဖြူအထက်တန်းကျောင်း နှင့် မအူပင်မြို့အထက်တန်းကျောင်း တို့တွင် ဆက်လက်၍  ပညာ သင်ယူခဲ့သည်။

၁၉၆၃-၁၉၆၄ ပညာသင်နှစ် တွင် ကျင်းပသည့် ဆယ်တန်းစာမေးပွဲ ကို ဧရာဝတီတိုင်း၊မအူပင်မြို့ မှ ဖြေဆိုအောင်မြင်ခဲ့သည်။

ထို့နောက်  ပုသိမ်ကောလိပ် တွင် ဒဿနိကဗေဒဘာသာရပ် အထူးပြု၍  ၂ နှစ် တက်ရောက်ခဲ့ပြီး၊ ၁၉၆၆-၁၉၆၇ ပညာသင်နှစ် မှစတင်ကာ ရန်ကုန်တက္ကသိုလ် သို့ ပြောင်းရွှေ့တက်ရောက်ခဲ့သည်။

ရန်ကုန်တက္ကသိုလ် မှ ၁၉၆၇-၁၉၆၈ ခုနှစ် ပညာသင်နှစ်တွင်  ဝိဇ္ဇာဘွဲ့ ရရှိခဲ့ပြီး၊ ၁၉၇၂-၁၉၇၄ ပညာသင်နှစ် တွင် မဟာဝိဇ္ဇာဘွဲ့  ရရှိခဲ့သည်။ ဝိဇ္ဇာဘွဲ့ ရရှိပြီးနောက် ရန်ကုန်မြို့တွင် အလယ်တန်းပြ ဆရာ အဖြစ် လုပ်ကိုင် ခဲ့သည်။ မဟာဝိဇ္ဇာကျမ်းပြု နေစဥ် ကာလအတွင်း မှတ်ပုံတင်ရှေ့နေသင်တန်း တက်ခဲ့ပြီး ၁၉၇၈ ခုနှစ် တွင် ရှေ့နေလိုင်စင် ရရှိခဲ့သည်။

၁၉၇၉ ခုနှစ် တွင် ရန်ကုန်မြို့မှ ရခိုင်ပြည်နယ် မောင်တောမြို့သို့ ပြောင်းရွှေ့ကာ ရှေ့နေ အလုပ် ဖြင့် အသက်မွေးသည်။ ၁၉၈၃ ခုနှစ် မှစတင်ကာ ကျောက်ဖြူမြို့၌ အမြဲတမ်းနေထိုင်လာခဲ့သည်။

 နိုင်ငံရေးဖြတ်သန်းမှု 
ဦးဘရှိန် သည်  ၁၉၉၀ ရွေးကောက်ပွဲ အတွက် ရခိုင်ပြည်နယ်၌ နိုင်ငံရေးပါတီများ ဖွဲ့စည်းတည်ထောင်ကြစဥ် ကျောက်ဖြူမြို့နယ် ရခိုင် ဒီမိုကရေစီအဖွဲ့ချုပ် ၏ အတွင်းရေးမှူး အဖြစ် ဆောင်ရွက်ခဲ့သည်။ထို့နောက် ရခိုင် ဒီမိုကရေစီအဖွဲ့ချုပ် အပါအဝင် ရခိုင် အမျိုးသားနိုင်ငံရေးပါတီများ ပါဝင်သော ရခိုင်ပြည်သူ့ဒီမိုကရေစီ တပ်ပေါင်းစုပါတီ ၏ အတွင်းရေးမှူး အဖွဲ့ဝင် ဖြစ်လာခဲ့သည်။

သူသည် ၁၉၉၀ ပြည့်နှစ် မေလ တွင် ကျင်းပသော အထွေထွေရွေးကောက်ပွဲ မတိုင်မီ ပါတီအသီးသီးတို့ တီဗီ နှင့် ရေဒီယို တို့မှတဆင့် အသံလွှင့်စည်းရုံးကြစဥ် ရေဒီယို မှ ရခိုင်စကားဖြင့် ရခိုင်ပြည်သူ့ဒီမိုကရေစီ တပ်ပေါင်းစု ပါတီ ၏  စည်းရုံးအသံလွှင့်မှုကို ပြောကြားပေးရသည်။သူပါဝင်သော ပါတီသည် ၁၉၉၀ ရွေးကောက်ပွဲတွင် ရခိုင်ပြည်နယ်၌ တစ်ဦးမှ အနိုင်မရဘဲ ကျရှုံးခဲ့သည်။

၁၉၉၀ ရွေးကောက်ပွဲပြီး နောက်ပိုင်း ရခိုင်ပြည်သူ့ဒီမိုကရေစီ တပ်ပေါင်းစုပါတီ ၏ ဥက္ကဋ္ဌ ပါတီက ရွေးချယ်တာဝန်ပေးအပ်သည်။ပါတီ ဥက္ကဋ္ဌ အဖြစ် တစ်နှစ်မပြည့်မီမှာပင် ယင်းပါတီသည် ဖျက်သိမ်းခံလိုက်ရသည်။

၂၀၁၀ ပြည့်နှစ် တွင် ရခိုင်ပြည်နယ်၌ နိုင်ငံရေးပါတီများ တည်ထောင်ခွင့်ပြန်လည် ရရှိခဲ့ပြီးနောက် ဦးဘရှိန်သည် ပါတီနိုင်ငံရေးထဲ တကျော့ပြန် ပြန်လည်ဝင်ရောက်လာခဲ့သည်။

၂၀၂၀ ပြည့်နှစ် ဇွန်လ တွင် ဖွဲ့စည်းခဲ့သော ကျောက်ဖြူမြို့နယ်၊ရခိုင်တိုင်းရင်းသားများတိုးတက်ရေးပါတီ ၏ နာယကတာဝန် ယူသည်။ကျောက်ဖြူမြို့နယ် ပြည်သူ့လွှတ်တော်ကိုယ်စားလှယ်လောင်း အဖြစ် ပါတီက ရွေးချယ်ခဲ့သည်။

ဦးဘရှိန် သည် အထွေထွေရွေးကောက်ပွဲ ၂၀၁၀ တွင် ဒေါက်တာ အေးမောင် ဦးဆောင်သော ရခိုင်တိုင်းရင်းသားများတိုးတက်ရေးပါတီ ကိုယ်စားပြုပြီး ရခိုင်ပြည်နယ်၊ကျောက်ဖြူမြို့နယ် မှနေ၍ ပြည်သူ့လွှတ်တော် ကိုယ်စားလှယ်လောင်း အဖြစ် ဝင်ရောက်ယှဥ်ပြိုင် ခဲ့သည်။ထိုရွေးကောက်ပွဲ တွင် အနိုင်ရရှိခဲ့ပြီး ၅ နှစ် တိတိ ပြည်သူ့လွှတ်တော် ကိုယ်စားလှယ် အဖြစ် ထမ်းဆောင်ခဲ့သည်။

၂၀၁၄ ခုနှစ်တွင် ရခိုင်တိုင်းရင်းသားများ တိုးတက်ရေးပါတီ နှင့် ရခိုင်ဒီမိုကရေစီအဖွဲ့ချုပ်ပါတီ တို့ ပေါင်းစည်းကာ ထူထောင်ခဲ့သော ရခိုင်ပြည်နယ်အခြေပြု ရခိုင်အမျိုးသားပါတီ သို့ ဦးဘရှိန် သည် ပူးပေါင်း ဝင်ရောက်ခဲ့သည်။

အထွေထွေရွေးကောက်ပွဲ ၂၀၁၅ တွင်လည်း ဦးဘရှိန် သည် ရခိုင်အမျိုးသားပါတီ ကိုယ်စားပြု၍ ၎င်း၏ မဲဆန္ဒ နယ် ဖြစ်သော ရခိုင်ပြည်နယ်၊ကျောက်ဖြူမြို့နယ် မှ   ထပ်မံ ဝင်ရောက် ယှဥ်ပြိုင် ခဲ့သည်။ဤရွေး ကောက်ပွဲ တွင်  အမျိုးသားဒီမိုကရေစီအဖွဲ့ချုပ် အပါအဝင် နိုင်ငံရေးပါတီ (၄) ခု နှင့် တစ်သီးပုဂ္ဂလ ကိုယ်စားလှယ်လောင်း (၄)ဦး တို့နှင့်  ပြင်းထန်စွာ ယှဥ်ပြိုင်ခဲ့ရာ၌  မဲအသာအနည်းမပါဘဲ၊ မဲအပြတ်အသတ်ဖြင့် ထပ်မံ အနိုင်ရရှိခဲ့သည်။

ထို့နောက်တွင် ကျောက်ဖြူမြို့နယ် နှစ်ထမ်ကွမ်း ပြည်သူ့လွှတ်တော် ကိုယ်စားလှယ် တစ်ဦးအနေဖြင့် ပြည်သူ့ လွှတ်တော် တွင် နောက်ထပ် ၅ နှစ် တိတိ တာဝန် ထမ်းဆောင်ခဲ့သည်။

 လွှတ်တော်တွင်းပါဝင်ဆောင်ရွက်မှုများ 
ဦးဘရှိန် သည် ပထမအကြိမ် ပြည်သူ့လွှတ်တော် ၏  ဥပဒေကြမ်းကော်မတီ နှင့် တိုင်းရင်းသားရေးရာ နှင့် ပြည်တွင်းငြိမ်းချမ်းရေးကော်မတီ(ယာယီ) တို့၏ အဖွဲ့ဝင် အဖြစ်လည်းကောင်း၊ပြည်ထောင်စုလွှတ်တော် လယ်ယာမြေများ နှင့် အခြားမြေများ မတရားသိမ်းဆည်းခံရခြင်း စုံစမ်းစစ်ဆေးရေးကော်မရှင် အဖွဲ့ဝင် နှင့် နိုင်ငံတော် သမ္မတရုံး၏ ပြည်တွင်းငြိမ်းချမ်းဖော်ဆောင်မှုလုပ်ငန်းကော်မတီ အဖွဲ့ဝင် အဖြစ်လည်းကောင်း ပါဝင်ဆောင်ရွက်ခဲ့သည်။

သူသည် ပြည်သူ့လွှတ်တော်ကိုယ်စားလှယ်တစ်ဦးအနေဖြင့် လွှတ်တော်သို့  ပြည်သူ့လွှတ်တော်၊အမျိုးသားလွှတ်တော် နှင့် တိုင်းဒေသကြီး (သို့မဟုတ်)ပြည်နယ်လွှတ်တော် တို့၏ ရွေးကောက်ပွဲဆိုင်ရာ ဥပဒေနှင့်သက်ဆိုင်သည့် ပြင်ဆင်ချက် ဥပဒေကြမ်းများ နှင့် နိုင်ငံရေးပါတီမှတ်ပုံတင်ခြင်း ဥပဒေနှင့်သက်ဆိုင်သည့် ပြင်ဆင်ချက် ဥပဒေကြမ်း အစရှိသည်ဖြင့် ဥပဒေကြမ်း (၄) ခုကို ရေးသားတင်သွင်းခဲ့သည်။

အဆိုပါ ဥပဒေကြမ်းများသည် ရွေးကောက်ပွဲဝင်ခွင့် နှင့် ဆန္ဒမဲပေးခွင့် ရှိသည့်  White Card ဟု လူသိများခဲ့သော ယာယီသက်သေခံလက်မှတ် အား ပယ်ဖျက်သည့် ဥပဒေကြမ်းများဖြစ်ကြသည်။

ပြည်သူ့လွှတ်တော် တွင် အဆိုပါဥပဒေကြမ်းများအား မဲခွဲရာ အနိုင်ရခဲ့ပြီး၊ပြည်ထောင်စုလွှတ်တော် အရောက်တွင် အတည်မပြုတော့ဘဲ ရှုံးနိမ့်သွားခဲ့သည်။

ပြည်ထောင်စုလွှတ်တော် တွင် မဲခွဲမှုရှုံးနိမ့်ခဲ့သည့်  White Card သတင်းသည် ပြည်သူများကြား ပွတ်လောညံသွားခဲ့ပြီး နောက်ပိုင်းတွင် နိုင်ငံတော်သမ္မတရုံးက  ၂၀၁၅ ခုနှစ် ဖေဖော်ဝါရီ ၁၁ ရက် တွင် ယာယီသက်သေခံလက်မှတ်များကို ပယ်ဖျက်ကြောင်း ကြေညာခဲ့ရသည်။  

ဦးဘရှိန် သည် တိုင်း၊ပြည်နယ်အစိုးရအဖွဲ့များ၌ အခြားသော ဝန်ကြီးများကဲ့သို့ ခံစားခွင့် တန်းတူအခွင့်အရေး မရရှိခဲ့သည့် တိုင်းရင်းသားလူမျိုးရေးရာဝန်ကြီးများ တန်းတူအခွင့်အရေးရရှိစေရေး သမ္မတဦးသိန်းစိန် ဦးဆောင်သော ပြည်ထောင်စု အစိုးရအဖွဲ့ကို  နိုင်ငံတော်ဖွဲ့စည်းပုံအခြေခံဥပဒေဆိုင်ရာခုံရုံး ၌ တရားစွဲဆိုခြင်း နှင့် လွှတ်တော်တွင်း ကြိုးပမ်းမှုများ၌ ပြည်ထောင်စုလွှတ်တော်ကိုယ်စားလှယ်တစ်ဦး အနေဖြင့် ပါဝင်ခဲ့ပြီး တရားစွဲရန် အဆိုလွှာအပြည့်အစုံကို  ရေးသားပေးခဲ့သူလည်း ဖြစ်ခဲ့သည်။ဤအမှု သည် ရုံးတော်တွင် အနိုင်ရခဲ့သည်။ ရခိုင်အမျိုးသား နိုင်ငံရေးသမား ဦးဘရှိန် အကြောင်းသိကောင်းစရာ စာအုပ်၊၂၀၂၂ ခုနှစ် ဇွန်လ (ပထမအကြိမ်)     ဒုတိယအကြိမ် ပြည်သူ့လွှတ်တော် သက်တမ်းတွင်လည်း သူသည် ဥပဒေကြမ်းကော်မတီ တွင် အဖွဲ့ဝင် အဖြစ် ဆက်လက်ပါဝင်ခဲ့သည်။ 
 ပုဂ္ဂိုလ်ရေးဘဝ 
ဦးဘရှိန်သည် အိမ်ထောင်သည် တစ်ဦးဖြစ်ပြီး သမီး ၃​ဦး ထွန်းကားခဲ့သည်။
ကိုးကား

Category:မြန်မာ့နိုင်ငံရေးသမားများ